

Señol jues, pasi usté más alanti
      y que entrin tos esos,
      no le dé a usté ansia
      no le dé a usté mieo...

Si venís antiayel a afligila
sos tumbo a la puerta. ¡Pero ya s'ha muerto!

¡Embargal, embargal los avíos,
      que aquí no hay dinero:
lo he gastao en comías pa ella
y en boticas que no le sirvieron;
      y eso que me quea,
porque no me dio tiempo a vendello,
      ya me está sobrando,
      ya me está gediendo!

Embargal esi sacho de pico,
y esas jocis clavás en el techo,
      y esa segureja
      y ese cacho e liendro...

¡Jerramientas, que no quedi una!
     ¿Ya pa qué las quiero?
Si tuviá que ganalo pa ella,
¡cualisquiá me quitaba a mí eso!
Pero ya no quio vel esi sacho,
ni esas jocis clavás en el techo,
      ni esa segureja
      ni ese cacho e liendro...

¡Pero a vel, señol jues: cuidaíto
      si alguno de ésos
es osao de tocali a esa cama
      ondi ella s'ha muerto:
la camita ondi yo la he querío
cuando dambos estábamos güenos;
la camita ondi yo la he cuidiau,
la camita ondi estuvo su cuerpo
      cuatro mesis vivo
      y una nochi muerto!

¡Señol jues: que nenguno sea osao
de tocali a esa cama ni un pelo,
      porque aquí lo jinco
      delanti usté mesmo!
      Lleváisoslo todu,
      todu, menus eso,
      que esas mantas tienin
      suol de su cuerpo...
¡y me güelin, me güelin a ella
      ca ves que las güelo!...
EL EMBARGO